ၸူꩮရထဝိမႃၼဝတ်ထု၊_ၶုၼ်ၽီ_လႆႈပူႇၸေႃႇသရီရ_ထၢတ်ႈၵႅဝ်ႈၽြႃး
13 - ၸူꩮရထဝိမႃၼဝတ်ထု၊ ၶုၼ်ၽီ လႆႈပူႇၸေႃႇသရီရ ထၢတ်ႈၵႅဝ်ႈၽြႃး
13 - ၸူꩮရထဝိမႃၼဝတ်ထု၊ ၶုၼ်ၽီ လႆႈပူႇၸေႃႇသရီရ ထၢတ်ႈၵႅဝ်ႈၽြႃး ၶုၼ်ၽီ မိူဝ်ႈၸၢတ်ႈၵွၼ်ႇ ၽွင်းပဵၼ် လုၵ်ႈၸၢႆးၸဝ်ႈၶုၼ်ဢတ်ႉသၵ ဢၼ်ၸိုဝ်ႈဝႃႈ သုၸႃႇတၼၼ်ႉ ၽွင်းၵႂႃႇ ဢႅဝ်ႇထိူၼ်ႇ လႆႈၵႂႃႇႁၼ် ၸဝ်ႈမႁႃႇၵတ်ႉၸၺ်း လႆႈၵႂႃႇထွမ်ႇတြႃး လႆႈႁပ်ႉဢဝ်သရၼၵုင်ႇ လႆႈၵႂႃႇပူႇၸေႃႇဝႆႈသႃ သရီႇရထၢတ်ႈၵႅဝ်ႈသေ တမ်ႈတီႈ မိူင်းၽီတႃႇဝတိမ်ႇသႃႇ လႆႈၶီႇရထႃးၶမ်း ဢၼ်ဢဝ်မႃႉဢတ်ႉသထူဝ်ႇတိုတ်ႉလၢၵ်ႈၼၼ်ႉ 981။ မႂ်းၸၢႆး ဢၼ်မီးဝႆႉ ၵၢင်ႇၶိုၵ်ႉၶႅမ်ႉ ဢၼ်ဢဝ်ၵၢင်ႇတဝ်ႉလိၼ်သေ ၸုၵ်းဝႆႉယူႇယဝ်ႉ။ မႂ်းပဵၼ် ၸဝ်ႈၶုၼ်ဢုပ်ႉမိူင်းႁႃႉ။ ပဵၼ်ၶုၼ်ၸၢႆးႁႃ။ ဢမ်ႇၼၼ် ပဵၼ်လႃႈထိူၼ်ႇမူးသိူဝ်း ဢၼ်မူၼ်ႈသိူဝ်းၼႂ်းထိူၼ်ႇႁႃႉ (ၼႆ ၸဝ်ႈမႁႃႇ ၵတ်ႉၸၺ်းထၢမ်ၵႂႃႇယဝ်ႉ)။ 982။ ၸဝ်ႈႁဝ်းတီႈၶႃႈ ၶႃႈတပႄး ပဵၼ်လုၵ်ႈၸၢႆး ၶုၼ်ဢတ်ႉသၵဢေႃႈ။ မႃးဢႅဝ်ႇလဵၼ်ႈ ၼႂ်းထိူၼ်ႇၶႃႈဢေႃႈ။ ၸဝ်ႈႁဝ်းတီႈၶႃႈ ၸိုဝ်ႈၸဝ်ႈႁဝ်းဝႃႈႁိုဝ်ၼႆ မွၵ်ႇလၢတ်ႈပၼ် ၶႃႈတပႄးသေၵမ်းၶႃႈ။ ပိူၼ်ႈတင်းၼမ်တႄႉ ႁွင်ႉၸိုဝ်ႈၶႃႈတပႄးဝႃႈ သုၸႃႇတၼႆဢေႃႈ။ 983။ ၶႃႈတပႄးႁဝ်း ဢၢင်ႈမႃးႁႃ သတ်းပႃႇလႄႈ ၶဝ်ႈမႃး ၼႂ်းထိူၼ်ႇလူင်ၼႆႉသေတ ဢမ်ႇလႆႈႁၼ် ၵႂၢင်သေတူဝ်ၶႃႈ။ ၶႃႈတပႄးၵူၺ်း မႃးလႆႈႁၼ် ၸဝ်ႈႁဝ်းၵူၺ်းလႄႈ ၸင်ႇမႃး ၸုၵ်းဝႆႉယူႇတီႈၶႃႈဢေႃႈ။ (ၼႆ လဝ်ႈလၢတ်ႈယဝ်ႉ)။ 984။ ၶုၼ်ၸၢႆးဢွၼ်ႇ ဢၼ်မီးၽုင်းယႂ်ႇ ဢၼ်မႂ်းၸၢႆးမႃးၼႆႉ ႁႂ်ႈပဵၼ်လွင်ႈလီသေၵမ်း။ လိူဝ်သေၼၼ်ႉ ဢၼ်မႂ်းၸၢႆးမႃးၼႆႉ ဢမ်ႇၸႂ်ႈ လွင်ႈမႃး ဢမ်ႇလီ။ ဢဝ်ၼမ်ႉၼႂ်းဢုမ်ၼႆႉသေ သုၵ်ႈလၢင်ႉတိၼ်မႂ်းတႃႉ။ 985။ ၼမ်ႉဢွၼ်ႇ ဢၼ်ဢဝ်မႃး ၼႂ်းၵႄႈႁူၺ်ႈၵႄႈလွႆၼႆႉ ၵတ်းၸိုၼ်ႈယဵၼ်လီဢိူဝ်ႈ။ ၶုၼ်ၸၢႆးဢွၼ်ႇ ၵိၼ်ၼမ်ႉဢၼ်ၼၼ်ႉသေ ၼင်ႈၼိူဝ်ယိူဝ်ႈ ဢၼ်သိူဝ်ႇဝႆႉၼၼ်ႉလႄႈ (ၼႆ ၸဝ်ႈမႁႃႇၵတ်ႉၸေးလၢတ်ႈၵႂႃႇယဝ်ႉ)။ 986။ ၸဝ်ႈရႁၢၼ်းမျၢတ်ႈ ၶေႃႈၵႂၢမ်းၸဝ်ႈႁဝ်းၼႆႉ လီတႄႉဢေႃႈ။ လီထွမ်ႇတႄႉဢေႃႈ။ ဢမ်ႇမီးတၢင်းၽိတ်း။ မီးၽွၼ်းလီဢေႃႈ။ လီထွမ်ႇတႄႉဢေႃႈ။ ႁူႉၸၵ်းၽွၼ်းလီသေ ၸင်ႇလၢတ်ႈမႃးၶႃႈယဝ်ႉ။ 987။ ၸဝ်ႈရႁၢၼ်းမျၢတ်ႈ လွင်ႈမူၼ်ႈသိူဝ်း ဢၼ်ၸဝ်ႈႁဝ်း ယူႇၼႂ်းထိူၼ်ႇၼႆႉ ပဵၼ်ဢီႈသင်ၶႃႈၼေႃး။ ၶႃႈႁဝ်း ထၢမ်ၶႃႈယဝ်ႉ။ တွပ်ႇပၼ်သေၵမ်းၶႃႈ။ ထွမ်ႇဢဝ် တိုဝ်းၵမ်ဢဝ် ၶေႃႈၵႂၢမ်းတြႃး ၸဝ်ႈႁဝ်းသေ ၼင်ႇႁိုဝ် (ၸၢတ်ႈၼႆႉ ဢိၵ်ႇၸၢတ်ႈၼႃႈ) တေမီးၽွၼ်းလီၼၼ်ႉ တေတိုဝ်းၵမ်ၵႂႃႇၶႃႈဢေႃႈ။ (လၢတ်ႈၼင်ႇၼႆယဝ်ႉ)။ 988။ ၶုၼ်ၸၢႆး လွင်ႈဢမ်ႇမိပ်ႇငႅၼ်း ဢမ်ႇဢဝ်တၢႆသတ်ႉတဝႃႇၶဝ်ၼၼ်ႉ ႁဝ်းၸဝ်ႈလႆႈၸႂ်ဢိူဝ်ႈ။ လွင်ႈလၵ်ႉ ၼၼ်ႉလႄႈသင်၊ လိူဝ်သေ မေးၼၢင်းၸဝ်ႈၵဝ်ႇ လွင်ႈၵႂႃႇၵူတ်ႉမေးပိူၼ်ႈၼၼ်ႉလႄႈသင်၊ လွင်ႈၵိၼ်လဝ်ႈမဝ်းၵႅပ်ႇ ၼၼ်ႉလႄႈသင် ဝႄႈၵႆၵႆယဝ်ႉ။ 989။ (ဢၵုသူဝ်ႇဢၼ်လၢတ်ႈမႃးၸိူဝ်းၼၼ်ႉ) ငိူင်ႉဝႄႈၵႆၵႆလႄႈသင်၊ (ဢဝ်သူပ်းတူဝ်ႁူဝ်ၸႂ်) တိုဝ်းၵမ်ၸွမ်း ၽဵၼ်ႈၽဵၼ်ႈလႄႈသင်။ လွင်ႈမီးတၢင်းႁူႉ (တြႃးပရိယၢတ်ႈ)လႄႈသင်၊ လွင်ႈႁူႉႁၼ် ၵျေးၸူးၼိူဝ်ပိူၼ်ႈၼၼ်ႉလႄႈသင် တြႃးၸိူဝ်းၼႆႉ ၸၢတ်ႈၼႆႉၵမ်းလဵဝ် ၵိုင်ႇလႆႈယွင်ႈယေႃးယူႇယဝ်ႉ။ 990။ ၶုၼ်ၸၢႆး သၽေႃးတၢင်းတၢႆၼၼ်ႉ မီးဝႆႉႁိမ်းၸမ်မႂ်းဝႆႉယူႇ။ မႂ်းတေ သိုပ်ႇမီးသၢႆၸႂ် ထႅင်ႈႁႃႈလိူၼ်ၵူၺ်းယဝ်ႉ။ ၶုၼ်ၸၢႆး ႁူႉတူဝ်လႄႈ ႁဵတ်းႁႂ်ႈ တူဝ်ၸဝ်ႈၵဝ်ႇ လွတ်ႈပူၼ်ႉ (ဢပႃႇယ=ဢပၢႆႇ)တႃႉ (ၼႆ ၸဝ်ႈမႁႃႇၵတ်ႉၸေႈ လၢတ်ႈၵႂႃႇယဝ်ႉ)။ 991။ ၶႃႈတပႄး တေလႆႈၵႂႃႇတီႈဝၢၼ်ႈလႂ် တေလႆႈၵႂႃႇႁဵတ်း ၵၢၼ်ၸိူင်ႉႁိုဝ်လႄႈသင်၊ တေလႆႈၵႂႃႇႁဵတ်း ၵၢၼ်ၵိတ်ႉၸၸိူင်ႁိုဝ် ဢၼ်ၵေႃႉၸၢႆးထိူၵ်ႈႁဵတ်းၼၼ်ႉလႄႈသင် တေလႆႈၵႂႃႇဢဝ် တၢင်းမေႃမဵဝ်းလႂ်သေ ႁဵတ်းႁႂ်ႈပေႃး ဢမ်ႇထဝ်ႈဢမ်ႇတၢႆၼၼ်ႉၶႃႈၼေႃး (ၼႆ လဝ်ႈလၢတ်ႈၵႂႃႇယဝ်ႉ)။ 992။ ၶုၼ်ၸၢႆးဢွၼ်ႇ ပုၼ်ႈတႃႇ သတ်ႉတဝႃႇၶဝ်ၼႆႉ ၵႂႃႇသေတီႈတီႈသေ တီႈဢၼ်ဢမ်ႇမီး တၢင်းထဝ်ႈ တၢင်းတၢႆၼၼ်ႉ ဢမ်ႇမီး။ ၼႃႈၵၢၼ် (ဢမ်ႇထဝ်ႈဢမ်ႇတၢႆ)လႄႈသင်၊ တၢင်းမေႃ ဢၼ်ဢမ်ႇထဝ်ႈဢမ်ႇတၢႆၼၼ်ႉလႄႈသင်၊ ၼႃႈၵၢၼ် ဢၼ်ၵေႃႉၸၢႆး ၵိုင်ႇလီႁဵတ်းၼၼ်ႉလႄႈသင် ဢမ်ႇမီးၵူၺ်း။ 993။ ၵေႃႉဢၼ်မီး ၶူဝ်းၶွင်ဢုတ်ႉၸႃႇ တင်းၼမ်ၼၼ်ႉလႄႈသင်၊ ၵေႃဢၼ်မီး ၸီးၸိမ်ၼၼ်ႉလႄႈသင်၊ ၵေႃႉပဵၼ် ၶိူဝ်းၶုၼ်ၼၼ်ႉလႄႈသင်၊ ၵေႃႉဢၼ်မီး မၢၵ်ႇၶဝ်ႈတဝ်ႈၼမ်ႉၼၼ်ႉလႄႈသင်၊ ၸိူဝ်းၸိူဝ်းပဵၼ် ၸဝ်ႈၸွမ် မိူင်းလႄႈသင် ယင်းလႆႈထဝ်ႈ ယင်းလႆႈတၢႆယူႇယဝ်ႉ။ 994။ လုၵ်ႈၸၢႆး ဢၼ်ꩪၵဝဵၼ်ႇတုၶဝ်ၼၼ်ႉ ႁတ်းႁၢၼ်ငၢၼ်တႄႉယဝ်ႉ။ တၢင်းၶတ်းၸႂ်ၵေႃႈမီး၊ ၶႄႉၶဵင်ႇ လုၵ်ႉၽိုၼ်ႉလႆႈ ဢဵၼ်ႁဵင်းၽူႈၶဵၼ်ၶဝ်ယဝ်ႉၼႆ ယၢမ်ႈႁဵၼ်းသွၼ်မႃးယူႇဢမ်ႇၸႂ်ႈႁႃႉ။ သၢႆသိူပ်ႇၶိူဝ်းၶဝ် ဢၼ်မိူၼ် ၼင်ႇလိူၼ် ၼင်ႇဝၼ်းၼၼ်ႉ တေႃႈၵႃႈၶဝ် ယင်းလႆႈလူႉႁၢႆတၢႆၶွႆႈယူႇယဝ်ႉ။ 995။ ၶိူဝ်းၶုၼ်လႄႈသင်၊ ၶိူဝ်းပုၼ်ႇၼႃးလႄႈသင်၊ ၶိူဝ်းၵူၼ်းၵႃႉလႄႈသင်၊ ၶိူဝ်းၵူၼ်းၽၢၼ်လႄႈသင်၊ ၶိူဝ်းၵူၼ်းယွၼ်းလႄႈသင်၊ ၸၼ်ႉၵူၼ်း(ၸၢတ်ႈ) ၸိူဝ်းဢၼ်လၢတ်ႈမႃးၸိူဝ်းၼၼ်ႉလႄႈသင်၊ ၸၢတ်ႈတၢင်ႇမဵဝ်းၼၼ်ႉလႄႈသင် ယင်းလႆႈထဝ်ႈ လႆႈတၢႆယူႇ။ 996။ ၸိူဝ်းမီးတၢင်းမေႃ ဢၼ်မေႃလွတ်ႈႁေႃး ၽိုၼ်လိၵ်ႈပေႇတၢင်ႇ ဢၼ်မီးဢင်ႇၵႃႇႁူၵ်းပိူင် ဢၼ်ၸိူဝ်း ဢတ်ႉထၵ ရသေႉပုၼ်ႇၼႃးၶဝ် ၶိူင်ပွင်ဝူၼ်ႉဢွၵ်ႇမႃးၼၼ်ႉလႄႈသင်၊ ၸိူဝ်းမီးတၢင်းမေႃ တၢင်ႇပိူင်ၸိူဝ်းၼၼ်ႉလႄႈသင် ယင်းလႆႈထဝ်ႈ လႆႈတၢႆယူႇ။ 997။ ပုထုၸၼ်ႇ သဵၵ်ႉၶရသေႉၶဝ် ၸိူဝ်းဢၼ် ပႂ်ႉထိင်းၵႃႇယၵမ်ႇ ဝၸီႇၵမ်ႇ ႁႂ်ႈငိမ်းယဵၼ်ၸႂ်၊ ဢၼ်တိုဝ်းၵမ် ၸုတ်ႇၽဝ်ပႅတ်ႈ ၵိလေႇသႃႇလႄႈသင် ပေႃးဝႃႈ ႁွတ်ႈထိုင် ၶၢဝ်းယၢမ်းတၢႆမႃးၸိုင် လႆႈၸုၼ်ႉၶၼ်ႇထႃႇၶဝ်ယူႇယဝ်ႉ။ 998။ တေႃႈၵႃႈ ၸဝ်ႈရႁၢၼ်းတႃႇၶဝ် ၸိူဝ်းဢၼ်ၽႄႈတိူၼ်း ၼႃႈၵၢၼ်(တြႃးမၢၵ်ႈ)ယဝ်ႉတူဝ်ႈ၊ ဢၼ်ပူၼ်ႉ လွတ်ႈ ဢႃႇသဝေႃးတြႃးယဝ်ႉၵေႃႈ ပေႃးဝႃႈ ၵၢမ်ႇၵုသူဝ်ႇ ဢၵုသူဝ်ႇသွင်ပိူင် သဵင်ႈမူတ်းၼႆ ယင်းလႆႈၸုၼ်ႉၶၼ်ႇထႃႇၵႂႃႇ ယဝ်ႉ။ (ၼႆ ၸဝ်ႈမႁႃႇၵတ်ႉၸေးလၢတ်ႈၵႂႃႇယဝ်ႉ)။ 999။ ၸဝ်ႈရႁၢၼ်းမျၢတ်ႈ ၵႃႇထႃႇဢၼ်ၸဝ်ႈႁဝ်း ႁေႃးလၢတ်ႈၵႂႃႇၼႆႉ ပဵၼ်ၵႃႇထႃႇ ဢၼ်မီးၽွၼ်းလီတီႈၶႃႈယဝ်ႉ။ ႁေႃးပၼ်လွင်ႈလီသေ ႁႂ်ႈၸႅင်ႈၸွမ်းယူႇယဝ်ႉ။ ႁႂ်ႈၸဝ်ႈႁဝ်း လႆႈပဵၼ်တီႈဢိင်ပိုင်ႈ ၵိူဝ်းလီ ၶႃႈတပႄးသေၵမ်း တီႈၶႃႈၼႆ (လဝ်ႈလၢတ်ႈၵႂႃႇယဝ်ႉ)။ 1000။ မႂ်းၶုၼ်ၸၢႆး ယႃႇပေ ဢဝ်ၵဝ်ႁဵတ်း တီႈဢိင်ပိုင်ႈၵိူဝ်းလီမႂ်း။ ၵဝ်ၼႆႉ ၵဝ်ပိုင်ႈဢိင်ၵိူဝ်းလီ မုၼ်ၶမ်းၽြႃး ဢိူဝ်ႈ။ မုၼ်ၶမ်းၽြႃး ဢၼ်ပဵၼ်ၶုၼ်ၸၢႆးသႃႇၵီႇ ဢၼ်မီးတၢင်းၶတ်းၸႂ်ယႂ်ႇတွၼ်းၼၼ်ႉၵူၺ်းဢိူဝ်ႈ ဢဝ်ႁဵတ်း တီႈၵိူဝ်းလီမႂ်းတႃႉ။ (ၼႆယဝ်ႉ) 1001။ ၸဝ်ႈႁဝ်းတီႈၶႃႈ သြႃႇၸဝ်ႈႁဝ်းၶဝ် ဢၼ်ပဵၼ်မုၼ်ၶမ်းၽြႃးၼၼ်ႉ မီးဝႆႉတီႈဝၢၼ်ႈလႂ်ၶႃႈၼေႃး။ ၶႃႈႁဝ်းတေၵႂႃႇဝႆႈ မုၼ်ၶမ်းၽြႃး ဢၼ်ဢမ်ႇမီး တီႈတႅၵ်ႈၼၼ်ႉၵွၼ်ႇၶႃႈၼႆ (လဝ်ႈလၢတ်ႈၵႂႃႇယဝ်ႉ)။ 1002။ မုၼ်ၶမ်းၽြႃး ဢၼ်လုၵ်ႉတီႈ ၶိူဝ်းၶုၼ် ဢွၵ်ႉၵႃႇမုၵ်ႉၶမႃး ဢၼ်ပဵၼ်ၵေႃႉၸၢႆးမျၢတ်ႈၼၼ်ႉ မီးဝႆႉယူႇ တီႈတၢင်းၽၢႆႇဢွၵ်ႇၼႆႉယဝ်ႉ။ မုၼ်ၶမ်းၽြႃးၼၼ်ႉတႄႉ ၶဝ်ႈၸၢမ်ႇၼိပ်ႉပၢၼ်ႇယဝ်ႉယဝ်ႈ။ (လၢတ်ႈၼင်ႇၼႆယဝ်ႉ) 1003။ ၸဝ်ႈႁဝ်းတီႈၶႃႈ မုၼ်ၶမ်းၽြႃး ဢၼ်ပဵၼ်သြႃႇၸဝ်ႈႁဝ်းၶဝ်ၼၼ်ႉ သင်ဝႃႈ ၵႅၼ်ႇၸဝ်ႈ မီးဝႆႉတီႈယၢၼ်ၵႆ ၼိုင်ႈႁဵင်ယူႇၸၼႃႇၵေႃႈ ၶႃႈတပႄး တေၵႂႃႇတီႈမၼ်းၸဝ်ႈယူႇဢေႃႈ။ 1004။ ၸဝ်ႈႁဝ်းတီႈၶႃႈ မုၼ်ၶမ်းၽြႃး ဢၼ်ပဵၼ်သြႃႇၸဝ်ႈႁဝ်းၶဝ်ၼၼ်ႉ ယွၼ်ႉပိူဝ်ႈ ၵႅၼ်ႇၸဝ်ႈ ၶဝ်ႈၸၢမ်ႇ ၼိပ်ႉပၢၼ်ႇယဝ်ႉသေတႃႉ မုၼ်ၶမ်းၽြႃး ဢၼ်မီးတၢင်းၶတ်းၸႂ်ယႂ်ႇတွၼ်းၼၼ်ႉ ၶႃႈတပႄးႁဝ်း ပိုင်ႈဢိင်ၵိူဝ်းလီတီႈ ၶႃႈယဝ်ႉ။ 1005။ ၶႃႈတပႄး ပိုင်ႈဢိင်ၵိူဝ်းလီ မုၼ်ၶမ်းၽြႃးဢေႃႈ။ ပိုင်ႈဢိင်ၵိူဝ်းလီ တြႃးၸဝ်ႈဢၼ်ဢမ်ႇမီးတီႈတႅၵ်ႈ ၼၼ်ႉဢေႃႈ။ ပိုင်ႈဢိင်ၵိူဝ်းလီ သင်ႇၶႃႇၸဝ်ႈ ဢၼ်ပဵၼ်တပႄးၽြႃး ၸဝ်ႈၽူႈပဵၼ်ၸိၵ်းၸွမ် ၵူၼ်းၽီတင်းသဵင်ႈၼၼ်ႉဢေႃႈ။ 1006။ (ယၢမ်ႈလဵဝ်) ၶႃႈတပႄး ငိူင်ႉဝႄႈ လွင်ႈဢဝ်တၢႆတူဝ်ၸႂ်ပိူၼ်ႈတီႈၶႃႈယဝ်ႉ။ ငိူင်ႉဝႄႈလွင်ႈ လၵ်ႉဢဝ် ၶူဝ်းၶွင် ဢၼ်ၸဝ်ႈပိူၼ်ႈဢမ်ႇပၼ်ၼၼ်ႉၶႃႈဢေႃႈ။ ဢမ်ႇၵိၼ်လဝ်ႈတီႈၶႃႈယဝ်ႉ။ ၵႂၢမ်းဢၼ်ဢမ်ႇမၢၼ်ႇမႅၼ်ႈၼၼ်ႉ ဢမ်ႇလၢတ်ႈၶႃႈယဝ်ႉ။ တေႁၢၼ်ႉၸႂ် မူၼ်ႈလူၺ်ႈ မေးၸဝ်ႈၵဝ်ႇၵူၺ်းၶႃႈယဝ်ႉ (လဝ်ႈလၢတ်ႈၵႂႃႇယဝ်ႉ)။ 1007။ မိူၼ်ၼင်ႇ ႁေႃဝိမၢၼ်ႇလႅတ်ႇ ဢၼ်မီးငဝ်းသၢႆယႂ်ႇၶိုၵ်ႉၼိုင်ႈႁဵင် ႁိူဝ်ႈလႅင်း ၵႂႃႇၼိူဝ်ၵၢင်ႁၢဝ်ၼင်ႇၼၼ် လေႃႉရထႃးႁိူဝ်ႈလႅင်းမႂ်း ဢၼ်ယႂ်ႇၵႂၢင်ႈမီး ၸဵတ်းယူႇၸၼႃႇၼၼ်ႉ မိူၼ်ႁေႃဝိမၢၼ်ႇလႅတ်ႇၼၼ်ႉယဝ်ႉ။ 1008။ (လေႃႉရထႃးမႂ်းၼၼ်ႉ) ၵူႈပႃႈၵူႈၽၢႆႇ ဢဝ်ၶႅပ်းၶမ်း ႁေႃႇဝႆႉယဝ်ႉ။ လၵ်းလေႃႉၸိူဝ်းၼၼ်ႉ ဢဝ်သႅင်ၶႆႇမုၵ်ႈလႄႈသင်၊ ဢဝ်သႅင်လႅင်ပတ်ႉတမျႃးလႄႈသင် ၶပ်ႉယႆဝႆႉ လၢၵ်ႇလၢၵ်ႇလၢႆးလၢႆးယဝ်ႉ။ သႅင်ပတ်းလမ် ဢၼ်ဢဝ် သွႆႈမႆငိုၼ်း မႆၶမ်းၽွတ်ႈဝႆႉၼၼ်ႉၵေႃႈ ႁဵတ်းႁႂ်ႈလေႃႉရထႃး ႁၢင်ႈၶိုၵ်ႉတႄႉတႄႉယဝ်ႉ။ 1009။ ၶွၼ်ႉႁူဝ်လေႃႉ (ႁူဝ်ၼူၵ်ႉ)ရထႃးမႂ်းၵေႃႈ ဢဝ်သႅင်ပတ်းလမ် ႁၢင်ႈၶိူင်ႈဝႆႉယဝ်ႉ။ ၵၢၼ်းလေႃႉမႂ်းၵေႃႈ ဢဝ်သႅင်လႅင်ပတ်ႉတမျႃး ၶပ်ႉဝႆႉလၢၵ်ႇလၢၵ်ႇလၢႆးလၢႆးယဝ်ႉ။ မႃႉ(ဢတ်ႉသထူဝ်ႇ) ဢၼ်ၽႂ်းၽၢႆပဵင်းၸႂ် ဢၼ်ဢဝ် ၶိူင်ႈငိုၼ်း ၶိူင်ႈၶမ်းႁၢင်ႈၶိူင်ႈဝႆႉၼၼ်ႉၵေႃႈ ၶိုၵ်ႉလိုၵ်ႉတႄႉတႄႉ။ 1010။ (ဢဝ်ၽုင်းတၼ်းၶူဝ်းမႂ်း) ႁူမ်ႇမုင်းၼိူဝ်ပိူၼ်ႈသေ မႂ်းၼႆႉ ယူႇဝႆႉၼိူဝ်လေႃႉရထႃးၶမ်း မိူၼ်ၼင်ႇ ၸဝ်ႈၶုၼ်ဢိၼ်း ဢၼ်လေႃႉမႃႉၵႅဝ်ႈၽီ ၼိုင်ႈႁဵင် ဢုမ်ႇလွမ်ႉဝႆႉၼၼ်ႉယဝ်ႉ။ တေယွၼ်းထၢမ်မႂ်း ၽူႈမီးပၺ်ႇၺႃႇလူးၵွၼ်ႇ။ ယွၼ်ႉပိူဝ်ႈ လွင်ႈတၢင်းသင်သေ လႆႈမႃးမီး ဢလုမ်းဢလၢင်းၼမ်ၼင်ႇၼႆၼေႃး (ၼႆ ၸဝ်ႈၵတ်ႉၸၺ်း ထၢမ်ၵႂႃႇယဝ်ႉ)။ 1011။ ၸဝ်ႈႁဝ်းတီႈၶႃႈ ၸၢတ်ႈၵွၼ်ႇ မိူဝ်ႈၶႃႈတပႄး ပဵၼ်ၵူၼ်းၼၼ်ႉ ႁိၵ်ႈၸိုဝ်ႈဝႃႈ ၶုၼ်ၸၢႆးသုၸႃႇတ ၼႆဢေႃႈ။ ပုၼ်ႈတႃႇတေ ယုၵ်ႉယွင်ႈၶႃႈတပႄးၼၼ်ႉ ၸဝ်ႈႁဝ်းၸီႉသင်ႇ ႁႂ်ႈၶႃႈတပႄး ႁပ်ႉသိၼ်ဢေႃႈ။ 1012။ ၸဝ်ႈႁဝ်း ဢဝ်(ၺၢၼ်ႇႁၼ်တၢင်းၼႃႈ ဢၼႃၵတံသၺၢၼ်ႇ)သေ ႁူႉႁၼ်ထိုင် တၢင်းတၢႆၶႃႈတပႄးသေ လၢတ်ႈဝႃႈ “ပူႇၸေႃႇ မူးၸႃး ထၢတ်ႈသရီႇရၼႆႉတႃႉ။ ပေႃးပူႇၸေႃႇမူးၸႃးၸိုင် တေမီးၽွၼ်းလီ ပုၼ်ႈမႂ်းယူႇယဝ်ႉ” ၼႆသေ ယၢမ်ႈပၼ် သရီႇရထၢတ်ႈ (ထၢတ်ႈၵႅဝ်ႈၽြႃး) တမ်ႈတီႈ ၶႃႈတပႄးဢေႃႈ။ 1013။ ၶႃႈတပႄးၵေႃႈ လႆႈဢဝ်ၼမ်ႉႁွမ်ၼၢမ်ႇသႃႇလႄႈသင် မွၵ်ႇလႄႈသင် ပူႇၸေႃႇ ထၢတ်ႈၵႅဝ်ႈၽြႃးသေ ပေႃးဝႃႈ ၸုၼ်ႉပၢၼ်ၵူၼ်းယဝ်ႉၵေႃႈ လႆႈမႃးသိူဝ်းလူၼ်း တီႈမိူင်းၽီ တႃႇဝတိမ်ႇသႃႇၼႆႉယူႇဢေႃႈ။ 1014။ တမ်ႈတီႈ သူၼ်သိူဝ်းၼၼ်ႇတဝၼ်ႇ ဢၼ်သဵင်ၼူၵ်ႉ ဢူၼ်ၼၼ်ႈၶၼ်မေႃးဝႆႉယူႇၼၼ်ႉ ၼၢင်းၽီဢွၼ်ႇတင်းၼမ် ဢုမ်ႇလွမ်ႈၶႃႈတပႄးသေ ႁဵတ်းမေႃသေႃၵႂၢမ်း ၵႃႈၼႄယူႇလႄႈ လႆႈမူၼ်ႈသိူဝ်းဝႆႉယူႇယဝ်ႉဢေႃႈ (ၼႆ လဝ်ႈလၢတ်ႈၵႂႃႇၼင်ႇၼႆယဝ်ႉ)။ ၸူꩮရထဝိမႃၼဝတ်ထု ႁူဝ်သိပ်းသၢမ် သုတ်းယဝ်ႉ။